(Ortografía tradicional) Aretak xbitaj waꞌ we tzij riꞌ rumal ri Jesús,
xcaꞌy chicaj,
xubij:
Tat,
xurik ri kꞌij.
Nimarisaj baꞌ la u kꞌij ri Cꞌojol la,
rech xukujeꞌ ri Cꞌojol la cunimarisaj ri kꞌij la.
Yoꞌm cꞌu la takanic pu kꞌab ri Cꞌojol la pa qui wiꞌ conojel winak rech cuya ri cꞌaslemal ri man cꞌo tä u qꞌuisic chque ri xeya la che.
Ri cꞌaslemal ri man cꞌo tä u qꞌuisic are waꞌ chi cäquetamaj wäch la chi xuwi ri lal,
lal kas Dios,
xukujeꞌ chi cäquetamaj u wäch ri Jesucristo ri xtak la lok.
Ri in,
nu nimarisam kꞌij la waral cho ruwächulew xukujeꞌ nu qꞌuisom u banic ri xintak la chubanic.
Cämic cꞌut,
Tat,
ya la chwe chi cänimarisax nu kꞌij ucꞌ la jas ri nu banom nabe aretak mäjok xban ruwächulew.
Ri winak ri xechaꞌ la chquixol ri winak cho ruwächulew rech queya la chwe,
nu bim chque jachin ri lal.
E ech la waꞌ,
xeya cꞌu la chwe.
Ri e areꞌ cꞌut qui nimam ri tzij la.
Cämic ri e areꞌ quetam chi ronojel ri xya la chwe ucꞌ la petinak wi.
Nu yoꞌm cꞌu ri tzij la chque ri xya la chwe,
xquicoj cꞌu pa canimaꞌ.
Xquichꞌobo chi kas tzij ucꞌ la in petinak wi,
xukujeꞌ xquicojo chi ri lal xintakow la lok.
Quinbochiꞌn che la pa qui wiꞌ.
Man quinbochiꞌn tä che la pa qui wiꞌ ri winak ajuwächulew,
xane pa qui wiꞌ ri winak ri xeya la chwe,
rumal chi e ech la waꞌ.
Ronojel ri wech in ech la waꞌ,
are cꞌu ri ech la wech in waꞌ.
Cumal cꞌu ri e areꞌ cäkꞌalajinic chi sibalaj nim na nu kꞌij.
Ri in man quincanaj tä chic cho ruwächulew.
Ri e areꞌ cꞌut quecanaj na can cho ruwächulew.
Ri in quineꞌc rech quincꞌoji ucꞌ la.
Lokꞌalaj ka Tat,
chechajij baꞌ la rucꞌ ri chukꞌab la ri winak ri xeya la chwe,
rech kas cäcaꞌn xa jun,
jas ri in,
ri lal xa uj jun.
Aretak xincꞌoji cucꞌ ri e areꞌ waral cho we uwächulew,
xeinchajij xukujeꞌ xeintoꞌ rucꞌ ri chukꞌab la conojel ri xeya la chwe.
Man cꞌo tä jun chque ri xsachic,
xane xak xuwi ri jun ri yoꞌm chrij chi cäsachic rech jeꞌ cäbantajic jas ri cubij ri Lokꞌ Pixab la ri Tzꞌibtalic.
Cämic cꞌut quineꞌ chilaꞌ jawijeꞌ ri cꞌo wi la.
Che cꞌu we chanim riꞌ ri in cꞌo na cho ruwächulew,
quinbij can waꞌ we tzij riꞌ chque rech ri e areꞌ kas cäquinaꞌ pa canimaꞌ ri quicotemal ri quinnaꞌ in pa ri wanimaꞌ.
Nu yoꞌm ri tzij la chque.
Quetzelax cꞌu qui wäch ri e areꞌ cumal ri winak ajuwächulew,
rumal chi ri e areꞌ man e rech tä ruwächulew jeꞌ jas ri in man in rech tä ruwächulew.
Man quintaꞌ tä che la chi queesaj la bi cho ruwächulew,
xane quinbochiꞌn che la chi quetoꞌ la chuwäch ri Itzel.
Jeꞌ jas ri in man in rech tä ruwächulew,
ri e areꞌ xukujeꞌ man e rech tä ruwächulew.
Chetasa la chrij ronojel u wäch mac rucꞌ ri kas tzij rech cäquijach quib pa kꞌab la.
Ri Lokꞌ Pixab la are ri kas tzij.
Jas ri lal xintak la lok chquixol ri winak ajuwächulew,
ri in xukujeꞌ queintak na bi ri e areꞌ chquixol ri winak ajuwächulew.
Rumal cꞌu quech ri e areꞌ ri in quinjach wib pa kꞌab la,
rech ri e areꞌ xukujeꞌ cäquijach quib pa kꞌab la rumal ri kas tzij,
cäquitas cꞌu quib chrij ronojel u wäch mac.
Man quinbochiꞌn tä cꞌu che la xak xuwi pa qui wiꞌ ri e areꞌ,
xane xukujeꞌ pa qui wiꞌ ri cꞌä teꞌ quecojon na chwe,
aretak cäquita ri tzij ri cäquitzijoj na ri e areꞌ.
Quinbochiꞌn che la chi conojel ri e areꞌ kas cäcaꞌn na xa jun,
chi kas cäcaꞌn ta na xa jun junam kucꞌ uj,
Tat,
jeꞌ jas ri lal cꞌo la wucꞌ in,
xukujeꞌ ri in,
in cꞌo ucꞌ la.
Kas tzij ta baꞌ cäcaꞌn xa jun rech ri winak ajuwächulew cäquicojo chi lal xintakow la lok.
Ri in nu nimarisam qui kꞌij jas ri u nimarisaxic nu kꞌij in banom la,
rech xa e jun,
jeꞌ jas ri lal ri in xa uj jun.
Ri in,
in cꞌo cucꞌ,
ri lal cꞌut cꞌo la wucꞌ in,
rech ri e areꞌ kas cäcaꞌn na xa e jun,
rech je riꞌ ri winak ajuwächulew cäquichꞌobo chi lal xintakow la lok,
xukujeꞌ chi e lokꞌ chuwäch la jas ri in,
in lokꞌ chuwäch la.
Tat,
lal xeyoꞌw la chwe,
cwaj cꞌut chi quecꞌol na wucꞌ in jawijeꞌ ri quincꞌoji wi na in rech cäquilo chi yoꞌm la chwe chi sibalaj nim nu kꞌij in.
Ojer cꞌut in lokꞌ chuwäch la tzaretak mäjok cäban ruwächulew.
Tat,
lal ri jicom animaꞌ la,
ri winak ajuwächulew man kas quetam tä wäch la,
ri in cꞌut wetam wäch la.
Ri winak cꞌut ri e yoꞌm la chwe quetam chi lal riꞌ xintakow la lok.
Nu bim chque jachin ri lal,
quintakej cꞌu na u bixic waꞌ chque,
rech jas ri nu lokꞌal in chuwäch la,
jeꞌ qui lokꞌal ri e areꞌ chuwäch la.
Je riꞌ rech ri in kas quincꞌoji na cucꞌ,
—xcha ri Jesús che ri ka Tat.